CELEX: 32010D0424(13)
Language: et
Date: 2009-06-12 00:00:00
Title: Otsus nr U3, 12. juuni 2009 , mõiste osaline töötus ulatuse kohta, mis kehtib Euroopa Parlamendi ja nõukogu määruse (EÜ) nr 883/2004 artikli 65 lõikes 1 osutatud töötute isikute suhtes (EMPs ja EÜ-Šveitsi kokkuleppe raames kohaldatav tekst)

24.4.2010   
            
            
               ET
            
            
               Euroopa Liidu Teataja
            
            
               C 106/45
            
         OTSUS nr U3,
   12. juuni 2009,
   mõiste „osaline töötus” ulatuse kohta, mis kehtib Euroopa Parlamendi ja nõukogu määruse (EÜ) nr 883/2004 artikli 65 lõikes 1 osutatud töötute isikute suhtes
   (EMPs ja EÜ-Šveitsi kokkuleppe raames kohaldatav tekst)
   2010/C 106/13
   SOTSIAALKINDLUSTUSSÜSTEEMIDE KOORDINEERIMISE HALDUSKOMISJON,
   võttes arvesse Euroopa Parlamendi ja nõukogu 29. aprilli 2004. aasta määruse (EÜ) nr 883/2004 (sotsiaalkindlustussüsteemide koordineerimise kohta) (1) artikli 72 punkti a, mille kohaselt halduskomisjon tegeleb kõigi määrusest (EÜ) nr 883/2004 ja Euroopa Parlamendi ja nõukogu 16. septembri 2009. aasta määrusest (EÜ) nr 987/2009, milles sätestatakse määruse (EÜ) nr 883/2004 (sotsiaalkindlustussüsteemide koordineerimise kohta) rakendamise kord, (2) tulenevate haldus- ja tõlgendusküsimustega,
   võttes arvesse määruse (EÜ) nr 883/2004 artikli 65 lõiget 1
   ning arvestades järgmist:
   
               (1)
            
            
               Määruse (EÜ) nr 883/2004 artikli 65 lõige 2 sisaldab sätet, mis kujutab endast täielikult töötute isikute puhul kehtestatud erandit kõnealuse määruse artikli 11 lõike 3 punktis a sätestatud üldpõhimõttest lex loci laboris.
            
         
               (2)
            
            
               Selleks et teha kindlaks, kas isikut tuleb pidada täielikult või osaliselt töötuks kõnealuse määruse artikli 65 lõigete 1 ja 2 tähenduses, tuleb kohaldada ühetaolisi ühenduse kriteeriume. Selline kindlakstegemine ei või toimuda siseriiklikust õigusest tulenevate kriteeriumide alusel.
            
         
               (3)
            
            
               Kuna eri liikmesriikide sotsiaalkindlustusasutuste tavad töötuse liigi kindlaksmääramise tõlgendamisel on erinevad, on tähtis täpsustada nimetatud artikli reguleerimisala, et kehtestada ühetaolised ja tasakaalustatud kriteeriumid, mille järgi nimetatud asutused seda artiklit kohaldaksid.
            
         
               (4)
            
            
               Määruse (EÜ) nr 883/2004 artikli 65 lõike 2 alusel saab täielikult töötu isik, kellel enam ei ole sidemeid pädeva liikmesriigiga, töötushüvitist oma elukohajärgselt asutuselt.
            
         
               (5)
            
            
               Seda, kas töösuhted on olemas või säilinud, hinnatakse täielikult töökohariigi õigusaktide põhjal.
            
         
               (6)
            
            
               Määruse artikli 65 eesmärk – kaitsta töötuid – jääks saavutamata, kui isikut, kelle töötamine on peatatud, kuid kes jääb tööle samasse ettevõttesse, mis asub muus liikmesriigis kui isiku elukohariik, käsitataks siiski täielikult töötuna ja ta peaks töötushüvitise saamiseks pöörduma elukohajärgse asutuse poole.
               Toimides vastavalt määruse (EÜ) nr 883/2004 artikli 71 lõikes 2 sätestatud tingimustele,
            
         ON TEINUD JÄRGMISE OTSUSE:
   
               1.
            
            
               Määruse (EÜ) nr 883/2004 artikli 65 lõike 1 kohaldamisel sõltub töötuse liigi (kas osaline või täielik) kindlaksmääramine sellest, kas poolte vahel on olemas või säilinud mingid lepingulised töösuhted, mitte töötaja tegevuse ajutise peatamise kestusest.
            
         
               2.
            
            
               Kui isik jääb tööle ettevõttesse, mis asub muus liikmesriigis kui see, mille territooriumil ta elab, kuid tema tegevus on peatatud, olgugi et ta saab pöörduda tagasi oma töökohale mis tahes ajal, käsitatakse nimetatud töötajat osaliselt töötuna ja toetust maksab töökohajärgse liikmesriigi pädev asutus vastavalt kõnealuse määruse artikli 65 lõikele 1.
            
         
               3.
            
            
               Kui isikul puuduvad lepingulised töösuhted ja sellest tulenevalt pole tal enam suhteid töökohajärgse liikmesriigiga (näiteks sel põhjusel, et lepingulised töösuhted on lõpetatud või nende tähtaeg on möödunud), siis käsitatakse teda täielikult töötuna kooskõlas kõnealuse määruse artikli 65 lõikega 2 ja toetust maksab elukohajärgne asutus.
            
         
               4.
            
            
               Kui füüsilisest isikust ettevõtja ei tegele oma töökohajärgses liikmesriigis kutsetöö või kauplemisega, siis käsitatakse teda täielikult töötuna vastavalt kõnealuse määruse artikli 65 lõikele 2 ja toetust maksab elukohajärgne asutus.
            
         
               5.
            
            
               Käesolev otsus avaldatakse Euroopa Liidu Teatajas. Seda kohaldatakse alates määruse (EÜ) nr 987/2009 jõustumise kuupäevast.
            
         
      
         
            Halduskomisjoni esimees
         
         Gabriela PIKOROVÁ
      
   
   
      (1)  ELT L 166, 30.4.2004, lk 1.
   
      (2)  ELT L 284, 30.10.2009, lk 1.